Dot McCarthy, raħħala fl-Ingilterra, qed tikri l-mogħoż tagħha biex jidhru fuq Zoom u bis-saħħa ta' hekk s'issa daħħlet aktar minn £50,000. Għall-ewwel kollox beda b'ċajta iżda malajr ġiet għas-serjetà meta wara li dehret fuq programm televiżiv, l-għada kellha aktar minn 200 email x'tirrispondi. Il-mara ta' 32 sena qed titlob ħlas ta' £5 għal kull min irid li xi mogħża minn tagħha tidher fuq Zoom. Hemm min iħallas aktar minn hekk għax xejn xejn ikun irid jgħinha timmoderna r-razzett tagħha. Imbagħad hemm familja li bbukkjat mogħża minnhom, bl-isem ta' Margaret, li jriduha kull nhar ta' Sibt u issa l-annimal saret qisha parti mill-familja tagħhom. Il-mogħoż ta' Dot McCarthy s'issa dehru f'kull parti tad-dinja fosthom fl-Istati Uniti, fir-Russja, fiċ-Ċina u fl-Awstralja. Dot McCarthy qabel il-lockdown fl-Ingilterra minħabba l-Covid-19 kienet tħaddem żewġ impjegati. Dawn kienu f'riskju li jispiċċaw bla xogħol iżda issa, bis-saħħa tal-mogħoż, se jibqgħu jaħdmu fir-razzett biex jieħdu ħsiebhom u jtejbu d-dehra tal-post. Il-mara qalet li hija tbigħ ukoll il-ħmieġ tal-annimali għall-għelieqi. "Imma nippreferi li nuri l-mogħoż," tenniet. "Nieħu aktar gost milli mill-ħmieġ."